閒居述懷
作者：張方平
朝代：宋

paragraphs: 踈慵余本性，放曠涵天真。
自疑姑射來，藐然太古淳。
思與老彭游，坐閱冥靈春。
世家守儒業，此志成越秦。
蹭蹬湛世僞，遂與英俊羣。
闊步處清禁，迎班趨紫宸。
高議預時事，客氣矜要津。
薪火不停焰，風波浩亡垠。
釋筈前無的，將車後多塵。
履地弗敢蹐，仰屋徒含顰。
兼濟悼遲暮，獨善慙隱淪。
瀝懇得嘉命，閒曹容病身。
性以浄爲體，慵乃德之純。
融師善知識，中散誠仁鄰。
首慵廢冠弁，腰慵捐佩紳。
手慵如槁枝，足慵若奇輪。
耳目遺聲色，鼻舌忘馨辛。
內樂極委順，中扃收精神。
大觀齊諸物，萬化同一均。
禍兮福所倚，名與身孰親。
何須人林壑，自是逍遥人。